ai4bharat/Pralekha huggingface dataset:
युवा व्यवहार आणि क्रीडा मंत्रालय
खेलो इंडिया मधील सर्वात पहिल्या महिला हॉकी लीग स्पर्धेचे उद्घाटन करून केंद्रीय मंत्री अनुराग ठाकूर यांनी मूलभूत पातळीवरील हॉकी खेळाला दिले मोठे प्रोत्साहन; या स्पर्धेतील विजेत्यांना मिळणार 30 लाख रुपयांचे रोख पारितोषिक
नवी दिल्ली, 15 डिसेंबर 2021
केंद्रीय युवा व्यवहार आणि क्रीडा मंत्री अनुराग ठाकूर यांनी आज  नवी दिल्ली येथील मेजर ध्यानचंद राष्ट्रीय स्टेडीयमवर सुरु होत असलेल्या 21 वर्षांखालील महिलांच्या पहिल्या खेलो इंडिया हॉकी लीग स्पर्धेचे उद्घाटन केले. केंद्रीय युवा व्यवहार आणि क्रीडा राज्य मंत्री निशीथ प्रामाणिक तसेच भारतीय ऑलिम्पिक संघटनेचे अध्यक्ष नरेंद्र बात्रा यांच्यासह इतर मान्यवर यावेळी उपस्थित होते. या स्पर्धेतील विजेत्या संघाला केंद्रीय युवा व्यवहार आणि क्रीडा मंत्रालयाकडून 15 लाख रुपये तर हॉकी इंडिया कडून 15 लाख रुपये असे एकूण 30 लाख रुपयांचे रोख पारितोषिक मिळणार आहे.
या स्पर्धेच्या पहिल्या फेरीत 15 ते 21 डिसेंबर या कालावधीत होणाऱ्या सामन्यांमध्ये 14 संघ भाग घेणार आहेत तर स्पर्धेची दुसरी आणि तिसरी फेरी आगामी वर्षाच्या सुरुवातीच्या काळात होईल.
राष्ट्रीय पातळीवर 21 वर्षांखालील महिलांच्या पहिल्या खेलो इंडिया लीग स्पर्धेचे संयुक्तरीत्या आयोजन केल्याबद्दल केंद्रीय मंत्री अनुराग ठाकूर यांनी भारतीय क्रीडा प्राधिकरणाचे आणि हॉकी इंडिया संघटनेचे अभिनंदन केले आहे.
या लीग स्पर्धांचे महत्त्व विषद करत ते म्हणाले, “आपले क्रीडापटू संपूर्ण वर्षभर प्रशिक्षण घेत असतात, मात्र भविष्यात अधिक उच्च पातळीवरील स्पर्धांसाठी सज्ज राहायचे असेल तर स्पर्धात्मक वातावरणाचा पुरेसा अनुभव मिळणे खेळाडूंसाठी अत्यंत महत्त्वाचे आहे. म्हणून खेळाडूंना स्पर्धेला सामोरे जाण्याचा अनुभव देणाऱ्या अशा प्रकारच्या लीग स्पर्धा वर्षभर आयोजित होणे महत्त्वाचे आहे.” यापुढे जाऊन इतर खेळांसाठी देखील अशा लीग स्पर्धा आयोजित केल्या जातील असे केंद्रीय मंत्री ठाकूर यांनी सांगितले. 2015 नंतर प्रथमच मेजर ध्यानचंद स्टेडीयमवर अशा मोठ्या कार्यक्रमाचे आयोजन होत आहे याचा देखील उल्लेख केला आणि स्पर्धकांचे या ठिकाणी स्वागत केले.M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
भारतीय स्पर्धा आयोग
भारतातील चित्रपट वितरण साखळीवरील बाजार अभ्यास
नवी दिल्ली, 14 ऑक्टोबर 2022
‘भारतातील चित्रपट वितरण साखळीवरील बाजार अभ्यास: प्रमुख निष्कर्ष आणि निरीक्षणे’ या शीर्षकाखालील अहवाल भारतीय स्पर्धा आयोगाने  आज प्रसिद्ध केला.हा अभ्यास चित्रपट वितरण साखळीतील हितसंबंधितांनी ओळखलेल्या काही प्रमुख स्पर्धा समस्यांवर प्रकाश टाकतो. या अभ्यास अहवालात अभ्यास साखळीतील उत्पादन, वितरण किंवा प्रदर्शन स्तरावरील विविध संघटनांच्या भूमिकेवरील चर्चा मांडण्यात आली आहे. काही संस्थांची वरचढ वायदा शक्ती आणि परिणामी असमतोल; विविध स्तरांवर अस्तित्वात असलेले अडथळे; जोखमींचे असमान वितरण; महसूल वाटणी व्यवस्था;सिनेमातील नवीन तंत्रज्ञान;प्रदर्शन स्तरावरील बांधणी व्यवस्था इ. च्या अभ्यासातून मिळालेल्या निष्कर्षांनुसार आणि त्यांच्या मार्गदर्शक सूचनांनुसार , विविध भागधारक श्रेणींसाठी काही स्वयं-नियामक उपाय योजण्याची शिफारस भारतीय स्पर्धा आयोगाने चित्रपट उद्योगाला केली आहे.
भारतीय स्पर्धा आयोगाने चित्रपट निर्मिती, वितरण आणि प्रदर्शनाच्या विविध पैलूंबद्दल त्यांचा बहुमूल्य सूक्ष्म दृष्टीकोन मांडून विविध भागधारकांनी केलेल्या सहकार्याची प्रशंसा केली. नियामक हस्तक्षेप मर्यादित करण्याच्या अनुषंगाने .सर्वांच्या हितासाठी संबंधित घटकांद्वारे परस्पर विरोधी स्पर्धात्मक पद्धती समाविष्ट केल्या जातील, अशी प्रामाणिक अपेक्षा भारतीय स्पर्धा आयोगाने व्यक्त केली आहे .
S.Kulkarni/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 118
गृह मंत्रालय
स्वातंत्र्यदिन, 2021 च्या निमित्ताने अग्निशामक दल, गृहरक्षक दल आणि नागरी सेवा कर्मचाऱ्यांना राष्ट्रपती पदके
राष्ट्रपतींची शौर्य पदके आणि उल्लेखनीय सेवा पदकांबरोबरच शौर्य पदके आणि गुणवत्तापूर्ण सेवा पदके अग्निशामक दल, नागरी संरक्षण आणि गृहरक्षकदलाच्या कर्मचाऱ्यांना दरवर्षी प्रजासत्ताक दिन आणि स्वातंत्र्यदिनी दिली जातात. यंदाच्या स्वातंत्र्यदिनाच्या निमित्ताने अग्निशामक दलाच्या 86 कर्मचाऱ्यांना अग्निसेवा पदके देण्यात आली आहेत. यापैकी 26 जण त्यांनी दाखवलेले साहस आणि शौर्य यासाठी अग्निसेवा पदकांचे मानकरी ठरले आहेत. तर 10 कर्मचारी उल्लेखनीय सेवा पदकांचे आणि 50 कर्मचारी गुणवत्तापूर्ण सेवा पदकांचे मानकरी ठरले आहेत. त्याशिवाय गृहरक्षक दल आणि नागरी संरक्षण दलाच्या 55 कर्मचाऱ्यांना गृहरक्षकदल आणि नागरी संरक्षण पदके जाहीर झाली आहेत. यामध्ये उल्लेखनीय सेवेसाठी पाच आणि गुणवत्तापूर्ण सेवेसाठी 50 पदकांचा समावेश आहे.
अग्निसेवा पदके आणि गृहरक्षक आणि नागरी संरक्षण पदकांच्या मानकऱ्यांची यादी सोबतच्या परिशिष्टात समाविष्ट आहे.
पंतप्रधान कार्यालय
ओदिशाचे माजी मुख्यमंत्री हेमानंद बिस्वाल यांच्या निधनाबद्दल पंतप्रधानांनी दुःख व्यक्त केले
पंतप्रधान नरेंद्र मोदी यांनी ओदिशाचे माजी मुख्यमंत्री हेमानंद बिस्वाल यांच्या निधनाबद्दल पंतप्रधानांनी तीव्र दुःख व्यक्त केले आहे.
ट्विट संदेशात पंतप्रधान नरेंद्र मोदी म्हणाले;
“ओदिशाचे माजी मुख्यमंत्री हेमानंद बिस्वाल जी यांच्या निधनामुळे मी व्यथित झालो आहे. गेली अनेक वर्षे ते सार्वजनिक जीवनात सक्रीय होते आणि जनतेमध्ये राहून त्यांनी मोठे समाजकार्य केले. या दुःखद घडीला मी त्यांचे कुटुंबीय आणि समर्थक यांच्याप्रती संवेदना व्यक्त करतो. ओम शांती.”
पंतप्रधान कार्यालय
पश्चिम बंगालातील नादियामध्ये रस्ते अपघातात झालेल्या जीवितहानीबद्दल पंतप्रधानांकडून शोक
नवी दिल्ली, 28 नोव्हेंबर 2021
पश्चिम बंगालमध्ये नादिया येथील रस्ते अपघातात झालेल्या जिवितहानीबद्दल पंतप्रधानांनी तीव्र दुःख व्यक्त केले.
आपल्या ट्विटर संदेशात पंतप्रधानांनी म्हटले आहे की " पश्चिम बंगाल मध्ये रस्ते अपघातात झालेल्या जीवित हानीबद्दल अत्यंत दुःख होत आहे. अपघातात सापडलेल्यांच्या कुटुंबियांच्या दुःखात सहभागी आहे . अपघातातील जखमींना लवकर आराम पडो हीच प्रार्थना"
G.Chippalkatti/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
अर्जेंटिनाच्या संरक्षण मंत्र्यांचे नवी दिल्लीत आगमन; द्विपक्षीय संरक्षण संबंध बळकट करण्याच्या दृष्टीने संरक्षण मंत्री राजनाथ सिंह यांच्याशी करणार चर्चा
नवी दिल्ली, 17 जुलै 2023
अर्जेंटिनाचे संरक्षण मंत्री जॉर्ज एनरिक तायाना 17 जुलै 2023 रोजी चार दिवसांच्या भारत भेटीवर नवी दिल्ली येथे आले आहेत. आपल्या मुक्कामादरम्यान, उभय देशातील संरक्षण सहकार्य अधिक दृढ करण्यासाठी जॉर्ज तायाना 18 जुलै 2023 रोजी संरक्षण मंत्री राजनाथ सिंह यांच्याशी द्विपक्षीय चर्चा करतील. भारत दौऱ्यावर आलेले मान्यवर नवी दिल्लीतील राष्ट्रीय युद्ध स्मारक येथे पुष्पांजली अर्पण करून शहिदांना श्रद्धांजली अर्पण करतील.
या भेटीदरम्यान अर्जेंटिनाचे संरक्षण मंत्री बेंगळुरूलाही जाणार आहेत.N.Chitale/V.Joshi/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 71
भूविज्ञान मंत्रालय
उद्यापासून सुरु होणाऱ्या संयुक्त राष्ट्र महासागर परिषद 2022 च्या पूर्वसंध्येला केंद्रीय मंत्री डॉ जितेंद्र सिंह यांनी लिस्बन येथे भारतीय प्रतिनिधी आणि दूतावासाच्या अधिकार्यांसह घेतली परिषदपूर्व बैठक
बैठकीसंदर्भात भारताच्या तयारीचा आढावा घेण्यासह विविध मुद्द्यांवर भारतीय शिष्टमंडळाने घेतलेल्या भूमिकेवर झाली चर्चा
उद्यापासून सुरु होणाऱ्या संयुक्त राष्ट्र महासागर परिषद 2022 च्या पार्श्वभूमीवर, भारताच्या बाजूने केलेल्या तयारीचा आढावा घेण्यासाठी आणि बैठकीत उपस्थित करण्यात येणाऱ्या विविध मुद्द्यांवर भारतीय शिष्टमंडळाने घेतलेल्या भूमिकेवर चर्चा करण्यासाठी, या परिषदेसाठी पोर्तुगालमधील लिस्बन येथे पोहोचल्यानंतर लगेचच केंद्रीय राज्यमंत्री  विज्ञान आणि तंत्रज्ञान; राज्यमंत्री  पृथ्वी विज्ञान; डॉ जितेंद्र सिंह यांनी आज भारतीय प्रतिनिधी आणि दूतावासाच्या अधिका-यांची परिषदपूर्व बैठक घेतली.
27 जून ते 1 जुलै 2022 या कालावधीत लिस्बन येथे होणाऱ्या संयुक्त राष्ट्र महासागर परिषदेत 130 हून अधिक देश सहभागी होत आहेत.
कोविड-19 महामारीमुळे निर्माण झालेल्या जटील समस्या सोडवण्याचा जग प्रयत्न करत आहे आणि भारताचे पंतप्रधान नरेंद्र मोदी यांनी या जागतिक प्रयत्नांमध्ये पुढाकार घेतला आहे, अशा महत्वाच्या काळात ही महासागर परिषद, केनिया आणि पोर्तुगालच्या सरकारांनी सह-आयोजित केली आहे, असे जितेंद्र सिंह यांनी सांगितले.
“आपला महासागर वाचवा आणि भविष्याचे रक्षण करा” या जागतिक महासागर विषयक कृतीचा एक नवीन अध्याय सुरू करण्याच्या उद्देशाने अत्यंत आवश्यक असलेले विज्ञान-आधारित अभिनव उपाय भारत मंचावर आणेल , असे डॉ. जितेंद्र सिंह यांनी सांगितले.डॉ जितेंद्र सिंह या संयुक्त राष्ट्र परिषदेत ''उद्दिष्ट 14 च्या अंमलबजावणीसाठी विज्ञान आणि नवोन्मेषावर आधारित महासागर कृती कार्यक्रम वाढवणे: आढावा , भागीदारी आणि उपाय'' या संकल्पनेवर मुख्य भाषण देतील.
या परिषदेत भारत चर्चेत सक्रिय सहभाग घेईल आणि सागरी प्रदूषण, शाश्वत महासागर-आधारित अर्थव्यवस्थांना चालना देणे आणि बळकट करणे, सागरी आणि किनारी परिसंस्थांचे व्यवस्थापन, संरक्षण, संवर्धन आणि पुनर्संचयित करणे, महासागरातील आम्लीकरण, डीऑक्सीजनेशन आणि महासागरातील तापमानवाढीचे व्यवस्थापन आणि निराकरण करणे आणि शाश्वत मासेमारी यासारख्या मुद्द्यांवर उपाय सुचवेल, असे जितेंद्र सिंह यांनी सांगितले.
रेल्वे मंत्रालय
रेल्वेतील अपघात रोखण्यासाठी सुरक्षा मानकांचे अद्ययावतीकरण
(नवी दिल्ली, 30 जुलै 2018
सुरक्षेला रेल्वेचे सर्वोच्च प्राधान्य असून अपघात टाळण्यासाठी तसेच प्रवाशांच्या सुरक्षेसाठी शक्य त्या सर्व उपाययोजना केल्या जातात. अलिकडे झालेल्या दुर्घटना लक्षात घेऊन पुढील उपाययोजना करण्यात आल्या आहेत.
- 1 एप्रिल 2018 पासून आयसीएफ डब्यांची निर्मिती पूर्णपणे थांबवण्याचा निर्णय घेण्यात आला आहे. त्याऐवजी एलएचबी रचनेचे डबे लावले जातील.
- प्रत्येक मिनटाला गाडीच्या मोटरमनची सतर्कता तपासण्यासाठी सर्व इलेक्ट्रीक लोकोमोटीव्हमध्ये व्हिजिलन्स कंट्रोल डिवाईस बसवण्यात आले आहे.
- चालकाचे कौशल्य सुधारण्यासाठी सिम्युलेटर आधारित प्रशिक्षण दिले जात आहे.
- मानवी चुका टाळण्यासाठी आणि जुनी यांत्रिक प्रणाली बदलण्यासाठी इलेक्ट्रॉनिक इंटरलॉकिंग प्रणाली बसवण्यात आली आहे.
रेल्वे राज्यमंत्री राजन गोहेन यांनी आज राज्यसभेत ही माहिती दिली.
B.Gokhale/S.Kane/P.Kor
उपराष्ट्रपती कार्यालय
सर्वसामान्यांचे आयुष्य अधिक सुखकर करण्यासाठी संशोधन आणि तंत्रज्ञानाचा वापर व्हावा : उपराष्ट्रपती
तरुण अभियंत्यांनी समस्यांवर अभिनव उपाययोजना शोधण्याचा प्रयत्न करावा
नवी दिल्ली, 24 डिसेंबर 2019
सर्वसामान्य माणसांचे आयुष्य अधिक सुखकर व्हावे यासाठी संशोधन आणि तंत्रज्ञानाचा वापर करावा असे आवाहन उपराष्ट्रपती एम. व्यंकय्या नायडू यांनी केले आहे. आंध्रप्रदेशात तडेपल्लीगुडेम इथल्या राष्ट्रीय तंत्रज्ञान संस्थेच्या पहिल्या दिक्षान्त सोहळ्यात ते बोलत होते. 21 व्या शतकात संशोधन हा परवलीचा शब्द झाला आहे असे सांगत या संशोधनाच्या बळावर देशाच्या समस्यांवर अभिनव उपाययोजना घेऊन युवा अभियंत्यांनी पुढे यावे असे आवाहन त्यांनी केले. आयआयटी आणि एनआयटी सारख्या संस्था संशोधनाचे केंद्र बनाव्यात अशी अपेक्षा त्यांनी व्यक्त केली.
शेतकऱ्यांचे उत्पन्न दुप्पट करणे, कृषी उत्पादकता वाढवणे, बदलते हवामान आणि त्याचे धोके अशा सगळ्या प्रश्नांचा सामना करण्यासाठी तंत्रज्ञान कसे वापरता येईल या दृष्टीने संशोधन केले जावे असे ते म्हणाले.
स्वच्छ उर्जेच्या क्षेत्रात युवा अभियंते आणि तंत्रज्ञांनी काम करावे असे ते म्हणाले. पर्यावरण आणि विकासाचा समतोल केवळ उत्तम तंत्रज्ञानाच्या मदतीनेच साधता येऊ शकतो हे लक्षात घेऊन तंत्रज्ञान संशोधनाची गरज समजून घेण्याचे आवाहन त्यांनी विद्यार्थ्यांना केले. तंत्रज्ञानामुळेच ग्रामीण आणि शहरी भारतातली दरी भरुन काढता येईल असे ते म्हणाले.
यावेळी देशभरात विद्यार्थ्यांना सामोरं जाव लागत असलेल्या तणावाच्या जीवनशैलीवरही त्यांनी भाष्य केले. विद्यार्थ्यांचा तणाव कमी व्हावा यासाठी संस्थांनी विशेष प्रयत्न केले पाहिजेत केवळ शैक्षणिकदृष्ट्या सक्षम विद्यार्थी नाही तर नैतिकता, दया आणि प्रामाणिकपणा असे गुण असलेले उत्तम मानव घडवण्यासाठी संस्थांनी प्रयत्न करावा असे आवाहन त्यांनी केले.
S.Tupe/R.Aghor/P.Malandkar
(Visitor Counter : 88
अणुऊर्जा विभाग
अणु ऊर्जा विभागाच्या विकिरण आणि समस्थानिके, तंत्रज्ञान मंडळाने सुरू केले नवीन संकेतस्थळ आणि ब्रिट बंधू मोबाइल अॅप
 अद्ययावत संकेतस्थळ तसेच ‘ब्रिट बंधू’ नावाचे ग्राहकांशी संवाद साधणारे मोबाईल अॅप्लिकेशन सुरू केले. यावेळी भाभा अणु संशोधन केंद्र बीएआरसीचे संचालक आणि बीआरआयटी मंडळाचे अध्यक्ष डॉ. अजितकुमार मोहंती आणि बीआरआयटीचे मुख्य कार्यकारी अधिकारी प्रदीप मुखर्जी उपस्थित होते.
.
New website
नवीन संकेतस्थळ
नवीन संकेतस्थळावर URL http://164.100.166.47 याद्वारे प्रवेश केला जाऊ शकतो. 9 जुलै 2020 नंतर हे https://www.britatom.gov.in कार्यरत होईल.
विद्यमान आणि संभाव्य ग्राहकांसाठी सर्वात अचूक, अद्ययावत माहिती प्रदान करण्याबरोबरच अणु तंत्रज्ञानाच्या क्षेत्रातील ज्ञान आणि कौशल्य सामायिक करण्यासाठी या नवीन संकेतस्थळाची निर्मिती केली गेली आहे. नवीन संकेतस्थळ वेगवान, वापरण्यास सोपे आणि अधिक वापरकर्ता अनुकूल आहे. देशाच्या विविध भागात स्थित ब्रिटच्या प्रादेशिक केंद्रांशी थेट दुवे आहेत; उत्पादने, सेवा आणि ग्राहक समर्थन. विविध किरणोत्सर्गी स्त्रोतांसारखी तांत्रिक माहिती देखील याद्वारे प्रदान केली जाते. नवीन उत्पादन सुरु होण्याबाबतची अद्ययावत माहिती सुद्धा बातमी विभागातील एक भाग आहेत.
ब्रिट बंधू मोबाइल अॅप
ब्रिट बंधू मोबाईल अॅप ग्राहकांना अधिक वापरकर्ता अनुकूल साधनांसह सुसज्ज करण्यासाठी आणि आधुनिक काळातील ई-कॉमर्स मंचाच्या आवश्यकतांची पूर्तता करण्यासाठी सुरू करण्यात आला आहे. याच्या अनुप्रयोगामुळे ग्राहकांना त्यांनी मागणी केलेली वस्तू कुठल्या टप्प्यापर्यंत आली आहे याची सद्यस्थिती अगदी सोप्या पद्धतीने जाणून घेण्यास सक्षम करते. हे खरेदी अधिकृततेच्या नूतनीकरणासाठी पावत्या आणि स्मरणपत्रांवर अद्ययावत सूचना देखील देते. अॅपची अद्ययावत आवृत्ती काही काळात बाजारात आणली जाईल, ज्यामुळे ग्राहक वस्तूची मागणी नोंदविणे, देयक चुकते करणे तसेच इतर प्रक्रिया ज्या ते आत्ताही ब्रिट च्या संकेतस्थळावर करू शकतात असे ब्रिटच्या मुख्य कार्यकारी अधिकाऱ्यांनी सांगितले.
वापरकर्ता अभिप्राय आणि अनुभव ceoffice@britatom.gov.in यावर पाठवू शकता. हे अॅप https://play.google.com/store/apps/details?id=com.mindspacetech.BritBandhu वर Google Play Store मध्ये डाउनलोड करण्यासाठी उपलब्ध आहे.
ब्रिट अर्थात विकिरण आणि समस्थानिके तंत्रज्ञान मंडळाविषयी अणु उर्जा विभागाचा एक विभाग म्हणून, ब्रिट मोठ्या प्रमाणात समाजातील उद्योग, आरोग्यसेवा, संशोधन आणि कृषी क्षेत्रांना किरणोत्सर्गी समस्थानिके आणि विकिरण तंत्रज्ञानाचा फायदा देण्यावर लक्ष केंद्रित करते. ब्रिट विभाग रेडिओफार्मास्युटिकल्स, लेबल्ड कंपाऊंड्स आणि न्यूक्लियोटाइड्स, सील्ड रेडिएशन सोर्स, गॅमा चेंबर्स, ब्लड इरेडिएटर्स आणि रेडिओग्राफी एक्सपोजर उपकरणांच्या स्वरूपात उत्पादनांची विस्तृत यादी प्रदान करतो. खाजगी क्षेत्रात विकिरण प्रक्रिया प्रकल्प स्थापित करण्यासाठी प्रकल्प सल्लागार सेवे व्यतिरिक्त समस्थानिके वापर सेवा, किरणोत्सर्ग विश्लेषण सेवा, कॅलिब्रेशन आणि डॉसिमेट्री सेवा आणि विकिरण प्रक्रिया सेवा देखील विकिरण आणि समस्थानिके तंत्रज्ञान मंडळ पुरविते.
अर्थ मंत्रालय
भारती दास यांनी महालेखानियंत्रक म्हणून कार्यभार स्वीकारला
नवी दिल्ली, 18 ऑक्टोबर 2022
आज दिल्ली इथे भारती दास यांनी नव्या महालेखा नियंत्रक म्हणून कार्यभार स्वीकारला. दास या भारत सरकारच्या अर्थ मंत्रालयाच्या 27 व्या महालेखा नियंत्रक आहेत.
भारती दास या 1988च्या तुकडीच्या भारतीय सनदी लेखा सेवा अधिकारी आहेत. 18 ऑक्टोबर 2022 रोजी भारत सरकारने त्यांची अर्थ मंत्रालयाच्या व्यय विभागाच्या महालेखानियंत्रक म्हणून नियुक्ती केली.
यापूर्वी दास यांनी केंद्रीय प्रत्यक्ष कर मंडळाच्या प्रधान मुख्य महालेखापाल, परराष्ट्र व्यवहार मंत्रालयाच्या प्रधान मुख्य महालेखानियंत्रक, गृह आणि सहकार मंत्रालयाच्या प्रधान मुख्य महालेखानियंत्रक, आरोग्य मंत्रालय आणि कुटुंब कल्याण मंत्रालयाच्या संचालक, नागरी हवाई वाहतूक मंत्रालय आणि उप सचिव, रस्ते वाहतूक आणि महामार्ग मंत्रालय आणि बंदरे, नौकानयन आणि जलमार्ग मंत्रालय,अशा विविध पदांवर जबाबदाऱ्या सांभाळल्या आहेत.
महालेखानियंत्रक हे, केंद्र सरकारचे लेखा प्रकरणांसाठीचे ‘मुख्य सल्लागार’ असतात. तांत्रिकदृष्ट्या सबळ लेखा प्रणालीचे व्यवस्थापन आणि केंद्र सरकारचे लेखा परीक्षण करून ते सादर करणे या महालेखानियंत्रकांच्या जबाबदाऱ्या असतात. महालेखानियंत्रक हे सरकारी खजिन्यावर नियंत्रण आणि केंद्र सरकारचे अंतर्गत लेखा परीक्षण देखील करतात.
S.Patil/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 617
पंतप्रधान कार्यालय
जेएनपीएने प्रथमच ऐतिहासिक 6 दशलक्ष टीईयूचा टप्पा ओलांडून सर्वोच्च कामगिरी नोंदवल्याबद्दल पंतप्रधानांनी व्यक्त केला आनंद
जवाहरलाल नेहरू बंदर प्राधिकरणाने  30 मार्च रोजी प्रथमच ऐतिहासिक 6 दशलक्ष टीईयूचा टप्पा ओलांडून सर्वोच्च कामगिरी केल्याबद्दल पंतप्रधान नरेंद्र मोदी यांनी आनंद व्यक्त केला आहे.
जेएनपीएनच्या ट्विटला दिलेल्या उत्तरात पंतप्रधान म्हणाले;
“भारतातील महत्वाच्या बंदरापैकी एक असलेल्या बंदराची लक्षवेधी कामगिरी.”
माहिती आणि प्रसारण मंत्रालय
जानेवारी 2021 पासून सॅनिटरी नॅपकिन उत्पादकांना प्रत्येक नॅपकिनच्या विल्हेवाटीसाठी विघटनशील पिशवी देणे बंधनकारक: श्री प्रकाश जावडेकर
3000 पेक्षा जास्त लोकवस्ती असलेल्या सर्व खेड्यांना कचऱ्याचे व्यवस्थापन बंधनकारक केले जाणार:श्री प्रकाश जावडेकर
कचरावेचक महिलांना आपण स्वच्छता सेविका म्हणायला सुरुवात करूया :श्री प्रकाश जावडेकर
पुणे, 8 मार्च 2020
कचरा वेचक संघटनेला स्वच्छता सेविका संघटना म्हटले पाहिजे कारण त्या देशाची खूप मोठी सेवा करत आहेत असे प्रतिपादन पर्यावरण वन आणि हवामान बदल मंत्री श्री प्रकाश जावडेकर यांनी केले, आंतरराष्ट्रीय महिला दिनाच्या निमित्ताने स्वच्छ पुणे सेवा सहकारी संस्थे द्वारा आयोजित कार्यक्रमामध्ये ते बोलत होते यावेळी त्यांनी स्वच्छता सेविकांची संवाद साधला.
मी नेहमी माझी दिवाळी स्वच्छता सेविका आणि इतर सफाई कर्मचारी बरोबर साजरी करतो ज्यातून मला त्यांचे काम जाणून घेणे आणि त्यांच्या प्रश्नांना समजून घेणे शक्य होते असे ते म्हणाले आपणा सर्वांना कचरा शेडची गरज असते परंतु कुणालाही ती आपल्या घराजवळ नको असते हा दृष्टिकोन बदलण्याची गरज त्यांनी व्यक्त केली खासदार निधीतून मी पन्नास मोठ्या आणि 50 छोट्या शेड तयार करण्यासाठी निधी देण्याचे ठरवले आहे हा निधी स्वच्छ संघटनेद्वारे डिझाईन केलेल्या शेड बनवण्यासाठी वापरण्यात येईल असे ते यावेळी म्हणाले
देशांमध्ये सॅनिटरी नॅपकिनचा वापर वाढला असून त्याचबरोबर त्यांच्या विल्हेवाटीसाठी अजून प्रयत्न करण्याची गरज असल्याचे त्यांनी नमूद केले. सॅनिटरी नॅपकिन उत्पादकांना प्रत्येक नॅपकिन बरोबर विल्हेवाटीसाठी पिशवी देणे बंधनकारक आहे परंतु हा नियम काटेकोरपणे पाळला जात नाही तर जानेवारी 2021 पासून तो सर्वांना बंधनकारक राहील अशी घोषणा त्यांनी यावेळी केली
शैक्षणिक संस्था, हाउसिंग कॉलनी यांनी आपल्या परिसरातच कचरा जिरवला पाहिजे. नगर परिषद असलेल्या शहरांना कचरा व्यवस्थापनाची सक्ती आहे परंतु यापुढे 3000 पेक्षा जास्त लोकवस्ती असलेल्या कुठल्याही गावाला कचऱ्याचे व्यवस्थापन बंधनकारक राहील अशी घोषणा त्यांनी यावेळी केली. यांसारखे छोटे-छोटे उपक्रमच आपल्याला पंतप्रधान नरेंद्र मोदींचे स्वच्छ भारताचे स्वप्न साकार करायला मदत करतील असे ते म्हणाले
महिलांमध्ये सातत्य, दया, धैर्य आणि निर्णयक्षमता असे चार महत्त्वाचे गुणधर्म असतात. आजच्या या आंतरराष्ट्रीय महिला दिनी मी इथे जमलेल्या स्वच्छता सेविकांना नमन करतो ज्या आपल्या स्वच्छ,, निरोगी, हिट आणि फिट भारताचे स्वप्न साकार करायला मदत करतील असे श्री जावडेकर म्हणाले.
स्वच्छ संघटनेच्या संस्थापिका लक्ष्मीनारायण याप्रसंगी म्हणाल्या की कचऱ्याची विल्हेवाट ही विकेंद्रित पद्धतीने लाभली पाहिजे कचऱ्याच्या वाहतुकीसाठी खर्च होणारा पैसा तो कचरा आसपासच्या परिसरातच जिरवण्यासाठी व त्यातून खत निर्मितीसाठी वापरला गेला पाहिजे तसेच टाकाऊ प्लास्टिक विकत घेणाऱ्या कंपन्यांचे प्लांट जर पुण्यातच असतील तर ते खुप मदतीचे ठरेल.
3500 स्वच्छता सेविकांचे प्रतिनिधित्व करत श्रीमती राणी शिवशरण यावेळी म्हणाल्या की कचऱ्याच्या वर्गीकरणासाठी प्रत्येक वॉर्डमध्ये स्वतंत्र जागा मिळाल्यास स्वच्छता सेविकांना खूप फायद्याचे ठरेल तसेच व्ही कलेक्ट सारखे उपक्रम आम्हाला घरांमधील निरुपयोगी वस्तू गोळा करून त्यापासून अतिरिक्त उत्पन्न मिळवायला मदत करतात.
पुण्याचे महापौर श्री मुरलीधर मोहोळ ही याप्रसंगी उपस्थित होते, त्यांनी यावेळी सर्वतोपरी सहकार्य करण्याचे आश्वासन दिले.
माहिती आणि प्रसारण मंत्रालय
भारतीय सिनेसृष्टीतली वाद्ये दर्शवणाऱ्या एनएफएआयच्या कॅलेंडर 2020 चे माहिती आणि प्रसारण सचिवांच्या हस्ते प्रकाशन
गोवा, 21 नोव्हेंबर 2019
एनएफएआय अर्थात भारतीय राष्ट्रीय चित्रपट संग्रहालयाचे कॅलेंडर हे सिनेरसिकांनी संग्रही ठेवण्याजोगं असल्याचे माहिती आणि प्रसारण सचिव अमित खरे यांनी म्हटले आहे. एनएफएआय कॅलेंडर 2020 चे गोव्यात प्रकाशन करताना ते आज बोलत होते. भारतीय सिनेमातल्या वाद्यांवर या कॅलेंडरमध्ये भर देण्यात आला असून संग्रहालयातल्या दुर्मिळ चित्रांचा यात समावेश आहे.
चित्रपट निर्माते सुभाष घई, राहुल रवैल, फेडरेशन ऑफ फिल्म सोसायटी ऑफ इंडियाचे अध्यक्ष किरण शांताराम यांच्यासह माहिती आणि प्रसारण मंत्रालयाचे अतिरिक्त सचिव अतुल तिवारी आदी मान्यवर यावेळी उपस्थित होते.
भारतातल्या विविध भाषांमधल्या चित्रपटात वाद्य वाजवणाऱ्या कलाकारांचा 24 प्रतिमांचा या कॅलेंडरमध्ये समावेश करण्यात आला आहे. 1946 च्या वाल्मिकी या चित्रपटात तंबोरा वाजविणारी राज कपूर यांची दुर्मिळ छबी, जयश्री गडकर वीणा वाजवताना , विष्णूपंत पागनीस एकतारी वाजवताना , शिवाजी गणेशन नादस्वरम्  इत्यादींचा समावेश आहे. कॅलेंडरवरचा क्युआर कोड स्कॅन केल्यानंतर संबंधित चित्रपट आणि त्या चित्रपटाची तपशीलवार माहिती मिळणार आहे.
भिंतीवर लावण्यासाठी आणि टेबलावर ठेवण्यासाठी अशा दोन स्वरुपात उपलब्ध असलेले हे कॅलेंडर www.nfai.gov.in वर ऑनलाईन बुकींगद्वारेही खरेदी करता येईल.
G.Chippalkatti/N.Chitale/P.Kor
(Visitor Counter : 79
रेल्वे मंत्रालय
जानेवारी 2023 पर्यंत रेल्वेने सुमारे 2,359 किसान रेल्वे गाड्यांमार्फत दिली सेवा
नवी दिल्ली, 8 फेब्रुवारी 2023
किसान रेल्वे सेवा देण्यासाठी संभाव्य परिमार्ग ठरवण्यासाठी कृषी आणि शेतकरी कल्याण मंत्रालय आणि कृषी/पशुसंवर्धन/राज्य सरकारांचे मत्स्यव्यवसाय विभाग तसेच स्थानिक संस्था आणि एजन्सी, मंडई यांच्याशी सल्लामसलत केली जाते आणि किसान रेल्वे सेवा चालवण्यास प्राधान्य दिले जाते. तसेच मागणीच्या आधारावर, मालवाहतुकीसाठी वाघिणी उपलब्ध करून दिल्या जातात.
किसान रेल सेवा 7 ऑगस्ट 2020 रोजी सुरू झाली. त्यावेळेपासून 31 जानेवारी 2023 पर्यंत, रेल्वेने सुमारे 2,359 किसान रेल गाड्या चालवल्या आहेत. या सेवेमार्फत अंदाजे 7.9 लाख टन नाशवंत मालाची वाहतूक करण्यात आली आहे. सेवांच्या संख्येचे राज्यनिहाय विभाजन खालीलप्रमाणे आहे. यामध्ये महाराष्ट्रामधील शेतकरी बांधवांना 1,838 किसान रेल सेवेचा फायदा मिळाला आहे. इतर राज्यांची माहिती खाली देण्यात आली आहे.

|
|
States
|
|
No. of outward services
|
|
Andhra Pradesh
|
|
116
|
|
Assam
|
|
1
|
|
Bihar
|
|
0
|
|
Delhi
|
|
0
|
|
Jammu & Kashmir
|
|
0
|
|
Gujarat
|
|
62
|
|
Karnataka
|
|
46
|
|
Maharashtra
|
|
1,838
|
|
Madhya Pradesh
|
|
74
|
|
Nagaland
|
|
0
|
|
Punjab
|
|
15
|
|
Rajasthan
|
|
5
|
|
Telangana
|
|
66
|
|
Tripura
|
|
1
|
|
Uttar Pradesh
|
|
76
|
|
West Bengal
|
|
59
रेल्वेमार्फत फळे आणि भाजीपाला असा नाशवंत कृषी माल पाठविण्यासाठी 31.3.2022 पर्यंत, अन्न प्रक्रिया उद्योग मंत्रालयाने मालवाहतुकीमध्ये 50% अनुदान दिले होते. हे अनुदान यापुढे चालू ठेवले गेले नाही. त्यानंतर, रेल्वेने 45% दराने अनुदान देणे सुरू ठेवले आहे. हे अनुदान सध्या 31.03.2023 पर्यंत लागू असणार आहे.
2020-21 दरम्यान, रेल्वेने अनुदान म्हणून 27.79 कोटी रुपये वितरित केले, ज्याची परतफेड अन्न प्रकिया उद्योग मंत्रालयाच्याकडून करण्यात आली. त्यानंतरच्या वर्षात म्हणजे 2021-22 मध्ये, रेल्वेने अनुदान म्हणून 121.86 कोटी रुपये वितरित केले, त्यापैकी केवळ 50 कोटी रूपयांची अन्न प्रकिया उद्योग मंत्रालयाकडून परतफेड करण्यात आली. चालू वर्षात 31.01.2023 पर्यंत, रेल्वेने अनुदान म्हणून 4 कोटी रूपये वितरित केले आहेत.
किसान रेल योजनेअंतर्गत तापमान नियंत्रित स्टोरेज सुविधा निर्माण करण्यासाठी शेतकरी/व्यापाऱ्यांकडून आतापर्यंत कोणतीही विनंती प्राप्त झालेली नाही.
रेल्वे, दळणवळण आणि इलेक्ट्रॉनिक आणि माहिती तंत्रज्ञान मंत्री अश्विनी वैष्णव यांनी आज लोकसभेत एका प्रश्नाच्या लेखी उत्तरात ही माहिती दिली.
S.Kane/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 98
पंतप्रधान कार्यालय
भारतरत्न पुरस्काराच्या मानकऱ्यांचे पंतप्रधानांकडून अभिनंदन
नवी दिल्ली, 25 जानेवारी 2019
यंदा भारतरत्न पुरस्काराचे मानकरी ठरलेल्या मानकऱ्यांचे अभिनंदन करत पंतप्रधान नरेंद्र मोदी यांनी त्यांच्या कार्याविषयी कृतज्ञता व्यक्त केली आहे.
नानाजी देशमुख यांच्या कार्याचे कौतुक करतांना पंतप्रधान म्हणाले,"ग्रामविकासाच्या क्षेत्रात नानाजी देशमुख यांच्या अतुल्य कर्तृत्वातून ग्रामीण जनतेच्या आयुष्यात आमूलाग्र बदल घडवण्याची प्रेरणा आणि शिकवण आपलयाला मिळते. मानवता, दया आणि वंचितांच्या प्रति सेवाभावाचे ते मूर्तिमंत उदाहरण होते. ते खऱ्या अर्थाने भारतरत्न आहेत."
"भूपेन हजारिका यांची गाणी आणि संगीत पिढ्यानपिढ्या रसिकांना आनंद देत आहे. या संगीतातून न्याय, सौहार्द आणि बंधुभावाची शिकवण जगाला मिळते. भारतीय संगीताची परंपरा त्यांनी जगभरात लोकप्रिय केली. भूपेनद यांचा भारतरत्न या सर्वोच्च नागरी पुरस्काराने सन्मान होतांना बघून आनंद होत आहे."
प्रणब मुखर्जी यांच्याविषयी बोलतांना पंतप्रधान म्हणाले, "प्रणवदा हे सध्याच्या काळातले सर्वोत्तम मुत्सद्दी राजनीतिज्ञ आहेत. त्यांनी अनेक दशके निस्वार्थ भावनेने अथकपणे देशाची सेवा केली आहे. देशाच्या विकासाच्या वाटचालीत त्यांनी आपला अमीट ठसा उमटवला आहे. त्यांची बुद्धीमत्ता आणि शहाणपण याची क्वचितच कोणाशी तुलना करता येईल. त्यांना भारतरत्न पुरस्काराने सन्मानित होतांना बघून अतिशय समाधान वाटते आहेत."
B.Gokhale/R.Aghor/D. Rane
(Visitor Counter : 102